<classify> WANANCHI wengi walioathirika na virusi vinavyosababisha Ukimwi nchini Uganda, hawatumii dawa za kufubaza virusi hivyo ARV. Hayo ni kwa mujibu wa utafiti uliofanywa na Taasisi ya Kutafiti Virusi ya Uganda UVRI.Kwa mujibu wa utafiti huo, asilimia 15 ya watu walioathirika na virusi vya Ukimwi, hawatumii dawa za kufubaza kutokana na sababu mbalimbali, ambapo baadhi yao hawatumii kwa kuwa dawa hizo ni ghali kuzipata. Wengine wanasema hazipatikani.Utafiti huo ulionesha kuwa kati ya watu 10 wanaoishi na virusi vya Ukimwi nchini Uganda, wawili kati yao hawatumii dawa za kufubaza virusi hivyo. Hii ina maana kuwa watu 20 kati ya 100 wanaoishi na virusi hivyo, hawatumii dawa za kufubaza virusi vya Ukimwi.Mkurugenzi wa UVRI, Profesa Pontiano Kaleebu alisema katika jiji la Kampala na sehemu za Mashariki mwa Uganda, matumizi ya dawa za kufubaza virusi vya Ukimwi ni madogo hasa kwa akina mama, watoto na vijana wa umri wa kubalehe.Tuna idadi kubwa ya wagonjwa wasiotumia dawa katika hatua za mwanzo wakiwemo akinamama na watoto, alisema Profesa Kaleebu.Waziri wa Afya wa Uganda, Sarah Opendi alisema kitendo cha kutotumia dawa za kufubaza virusi vya Ukimwi, kinarudisha nyuma juhudi za serikali na kutishia juhudi za nchi katika kufikia Malengo ya Dunia ya 90-90-90. Malengo ya dunia yanataka mpaka kufikia mwaka 2020,kila watu tisa kati ya 10 wanapima na kujua hali zao za kiafya na kuanza mapema matumizi ya dawa za kufubaza kwa wale wote watakaokutwa na maambukizi ya virusi hivyo.  <topic>: kitaifa 